**Pielikums**

Alojas novada domes

2014.gada 30. oktobra lēmumam Nr.547

(protokols Nr.17 36 #)

**Alojas novada pašvaldības**

**medību tiesību nomas piešķiršanas kārtība**

1. Kārtība attiecas uz medību tiesību nomas piešķiršanu Alojas novada pašvaldības (turpmāk arī - Pašvaldība) īpašumā un tiesiskajā valdījumā esošajās medību platībās (turpmāk-pašvaldības medību platības) uz 12 gadiem, ja nomnieks nevēlas slēgt līgumu uz mazāku termiņu.

2. Par medību tiesību nomu jāmaksā nomas maksa EUR 0,40 apmērā gadā par vienu ha, bez PVN. Nomas maksu par kārtējo gadu jāsamaksā divos vienādos maksājumos līdz kārtējā gada 15.martam un 15.septembrim, saskaņā ar Pašvaldības izsniegto rēķinu.

3. Medību tiesību nomas pašvaldības medību platībās pirmtiesība, ievērojot šādu prioritāro secību, ir:

3.1. mednieku kolektīvam, kura medību iecirknis, kas reģistrēts Valsts meža dienesta meža kontroles teritorijas (MKT) datu bāzē, neatrodas tālāk par 100 metriem no pašvaldības medību platības,

3.2. mednieku kolektīvam, kurā vairāk kā 50% biedru par savu dzīves vietu ir deklarējuši Alojas novada administratīvo teritoriju, un kuram ir Valsts meža dienesta meža kontroles teritorijas (MKT) datu bāzē reģistrēts medību iecirknis Alojas novada administratīvajā teritorijā;

3.3. mednieku kolektīvam un personai, kuram(ai) ir Valsts meža dienesta meža kontroles teritorijas (MKT) datu bāzē reģistrēts medību iecirknis Alojas novada administratīvajā teritorijā,

3.4. mednieku kolektīvam, kura juridiskā adrese reģistrēta Alojas novada pašvaldības administratīvajā teritorijā,

3.5. Alojas novada pašvaldības administratīvajā teritorijā dzīvojošai personai.

4. Pretendentiem jāiesniedz sekojoši dokumenti:

4.1. juridiskā persona:

4.1.1.Pieteikums, kurā norāda nosaukumu, reģistrācijas numuru, juridisko adresi, bankas rekvizītus, Uzņēmuma reģistra izziņu par juridisko adresi, kontakttālruni, elektronisko pasta adresi (ja ir),

4.1.2.Pārstāvja vārdu, uzvārdu un personas kodu, dokumentu, kas apliecina viņa pārstāvības tiesības un uzrāda pasi,

4.1.3. Medību kolektīva biedru sarakstu,

4.1.4. Statūtus.

4.2. fiziskā persona:

4.2.1. Pieteikumu, kur norāda vārdu un uzvārdu, personas kodu un deklarētās dzīvesvietas adresi,

4.2.2. Ja personu pārstāv cita persona, tad pārstāvis norāda savu vārdu, uzvārdu un personas kodu, dokumentu, kas apliecina viņa pārstāvības tiesības un uzrāda pasi.

5 Pašvaldības vārdā medību tiesību nomas līgumu saskaņā ar 2.pielikumu (turpmāk-līgumu) slēdz pašvaldības domes priekšsēdētājs , bet attiecīgā Pašvaldības pagasta pārvalde (turpmāk-Pārvalde), kura administratīvajā teritorijā atrodas pašvaldības medību platība, 15 dienu laikā rakstiski informējot zemes nomnieku par noslēgto līgumu.

6. Atsavinot pašvaldības medību platības, pagasta pārvalde par darījumu 15 dienu laikā informē medību kolektīvu, ar kuru noslēgts līgums.

7. Pretendentu pieteikšanās kārtība līguma slēgšanai:

7.1. pārvaldē pretendents iesniedz iesniegumu, norādot medību platību, uz kuras medību tiesību nomu pretendē, pievienojot 4.punktā minētos dokumentus,

7.2. Pēc 7.1. punktā minētā iesnieguma saņemšanas Pašvaldības 2 darba dienu laikā pagasta pārvaldē pie informācijas stenda un Pašvaldības mājas lapā izvieto informāciju par iesniegumā minētajām medību platībām, uz kurām citi medību tiesību pretendenti var iesniegt iesniegumu 14 darba dienu laikā.

7.3. ja pieteicies viens pretendents, ar to tiek slēgts līgums,

7.4. ja pieteikušies vairāki pretendenti, medību tiesību nomas līgumu slēdz ar personu, kurai saskaņā ar šīs kārtības 3.punktu ir medību tiesību nomas pirmtiesība,

7.5. ja pieteikušies vairāki līdzvērtīgi pretendenti – notiek izsole.

8. Ja uz vienu īpašumu pieteikušies vairāki pretendenti ar līdzvērtīgām prioritātēm slēgt līgumu, tiek organizēta medību tiesību nomas izsole, pamatojoties uz likuma „Par valsts un pašvaldību finanšu līdzekļu un mantas izšķērdēšanas novēršanu” 3.panta 2.punktu un 6.1.pantu.

9. Izsoles rīkotājs ir Pašvaldības īpašumu privatizācijas vai atsavināšanas komisija.

10. Medību tiesību izsoles sākuma cena ir šīs kārtības 2.punktā noteiktā nomas maksa. Visaugstākā nosolītā cena ir nomas maksa par 1 ha gadā.

11. Piedalīšanās izsolē ir brīvas gribas izpausme. Izsoles noteikumi visiem pretendentiem ir vienādi.

12. Informācija par izsoli ne vēlāk ka piecas darbdienas pirms izsoles tiek publicēta Pašvaldības interneta mājas lapā un izvietota pašvaldības administratīvajā ēkā un pagasta pārvaldes, administratīvajā ēkā, kā arī rakstiski tiek paziņota visiem tiem pretendentiem, kuri rakstiski pieteikušies uz vienu un to pašu objektu.

13 Pretendenti, iesniedzot pieteikumu, parakstās izsoles noteikumos, ka ir iepazinušies ar izsoles norises kārtību.

14. Izsoles dalības maksa 5,00 EUR.

15. Pretendentu tiesības un pienākumi:

15.1. Pretendentiem ir tiesības pirms izsoles iepazīties ar pašvaldības medību platībām dabā,

15.2. Pretendenta pienākums, iesniedzot dokumentus un piedaloties izsolē, ir ievērot nolikuma prasības.

16. Pretendentu izvērtēšana:

16.1. Līdz izsoles sākumam pagasta pārvalde izvērtē pretendentu atbilstību nolikuma prasībām,

16.2. Izsolē nedrīkst piedalīties pretendenti, kuri nav nokārtojuši finansiālas saistības ar Pašvaldību par medību tiesību nomu un/vai nav iesnieguši visus nolikuma 4.punktā minētos dokumentus un līdz izsoles dienai nav samaksājuši 14.punktā noteikto izsoles dalības maksu.

16.3. Pretendenti, kuri atbilst prasībām tiek reģistrēti kā medību nomas tiesību izsoles pretendenti.

17. Medību tiesību nomas līgumu var slēgt tikai tad, ja ir samaksāta izsolē nosolītā summa par vienu gadu avansā.

18. Izsoles rezultātus apstiprina novada domes sēdē pēc 17.punktā minētās nomas maksas samaksas.

19. Nomas tiesību pretendents septiņu darbdienu laikā pēc izsoles rezultātu apstiprināšanas paraksta nomas līgumu vai rakstiski paziņo par atteikumu slēgt nomas līgumu. Ja iepriekš minētajā termiņā pretendents līgumu neparaksta vai iesniedz attiecīgu atteikumu, ir uzskatāms, ka nomas tiesību pretendents no līguma slēgšanas ir atteicies.

20. Ja nomas tiesību pretendents, kurš nosolīja augstāko nomas maksu, atsakās slēgt līgumu, komisija secīgi piedāvā nomas līgumu slēgt tam, kurš nosolīja nākamo augstāko nomas maksu.

Pārejas noteikumi:

1. Līdz 2014.gada 30.oktobrim noslēgtie līgumi ir spēkā līdz to termiņa beigām, ja netiek konstatēti medību tiesību noteikumu pārkāpumi.

2. Beztermiņa noslēgtie līgumi jāpārslēdz uz termiņu saskaņā ar kārtības 1.punktu.

Alojas novada pašvaldības medību tiesību nomas piešķiršanas kārtības pielikumā:

Izsoles paraugnolikums (1.Pielikums).

Līguma par medību tiesību nomu projekts (2.Pielikums).

Domes priekšsēdētājs Valdis Bārda